Papersnake/gushiwen huggingface dataset:
和石昌言以蜀牋南牋答松管之什
梅尧臣（宋代）

青松抽干龙鳞细，秋兔束毫鸡距尖。
杨子拟经聊以赠，蜀麻江楮报何嫌。
关氏四照亭
邹浩（宋代）

孤亭缥缈枕烟霞，面面江山不用赊。何日乘风指星纪，与君携手逐飞鸦。
马浩秀才携秋日海棠诗见过
戴表元（宋代）

山城八月有春风，一树嫣红淡又浓。
纵使失时无熊度，也胜茉莉与芙蓉。
宫词四首
吴百生（宋代）

妙选昭阳进，羞花妒六宫。
行阶莲落地，随御柳含风。
按舞天光近，徽歌烛影红。
夜深金殿合，环佩月明中。
放言十首
黄庭坚（宋代）

轻肥马上郎，枯槁林下士。
声名斲自然，势利焚和气。
智人不骇俗，同朝皆用事。
物外有华胥，时时梦中至。
寄张守仲思十首
陈造（宋代）

衰慵潦倒知无用，禄遫扁舟昧此来。
满听胜谭心已足，浩然欲指弊庐回。
羁馆除夕读老庄合刻漫赋十章 其八
郭之奇（明代）

将除玄览对荧荧，恍惚之中那可形。自古及今成逆旅，惟星与象在空庭。

岂因晦朔誇朝菌，不用春秋羡楚冥。尽辟天门从此夜，和光随地绕阳扃。
二乔观兵书歌
李昱（明代）

古来尤物多娇美，家国倾危始于此。绿珠楼前红粉空，马嵬坡下花钿委。

何似乔公之二娃，发云不剃浓如鸦。倾城颜色何足羡，过人才慧真堪誇。

深院无人春日好，不绣鸳鸯被情恼。临风并倚双头莲，手把兵书细论讨。

大乔已作孙郎妃，小乔又作周郎妻。设机制胜妙无敌，谁谓颇牧生深闺。

曹瞒提兵来赤壁，千里旌旗蔽云黑。水军百万将奈何，吴下衣冠俱失色。

小娃衽席能运筹，飘飘杀气横清秋。纶巾羽扇风采发，伟哉公瑾来舒州。

北军怕见南风起，烈火齐烧舳舻尾。孟德零丁匹马逃，樯橹灰飞付流水。

滔滔巨浪高如天，敌人不敢来戈船。乾坤从此限南北，盘涡鸥鹭成安眠。

妇人自古无专制，画师故写图中意。赵括徒能读父书，堂堂八尺能无愧。
拟寒山拾得二十首 其八
王安石（宋代）

幸身无事时，种种妄思量。张三腨口窄，李四帽檐长。

失脚落地狱，将身投镬汤。谁知受热恼，却不解思凉。
过华清宫浴汤泉 其六
袁宏道（明代）

东岭复西岭，秦乡与汉乡。市城云淡淡，今古水汤汤。

废址耕斜坂，归樵话夕阳。乱亡犹有等，最劣是幽王。
送客至无相兰若归过慈云岭小憩崇寿寺书所见
张镃（宋代）

井分泉脉透巉岩，谁道飞流是假山。
水鸟树林皆作供，可怜居士只偷閒。
诗偈 其一一四
庞蕴（唐代）

莫求佛兮莫求人，但自心里莫贪瞋。贪瞋痴病前顿尽，便是如来的的亲。

内无垢兮外无尘，中间豁达无关津。神无障碍居三界，恰是琉璃处日轮。
忆秦娥
王千秋（宋代）

云破碧。作霜天气西风急。西风急。一行征雁，数声横笛。

挑灯试问今何夕。柔肠底事愁如织。愁如织。紫苔庭院，悄无人迹。
寿成惠圣慈佑太皇太后合端午帖子
卫泾（宋代）

彩缕新缠臂，灵符稳插钗。
承平多旧事，闲教小宫娃。
题束季博山园二十首·垂柳
牟巘五（宋代）

是谁挼蓝染，千条万条碧。
我欲问东风，东风澹无迹。
挽台湾令高南卿司马鸿飞 其四
查元鼎（清代）

一别成千古，相知失九皋。勋名垂绰楔，翰墨重词曹。

诸葛有孙子，哥舒空遁逃。悲风生日暮，遥奠首频搔。
咏桃
李世民（唐代）

禁苑春晖丽，花蹊绮树妆。缀条深浅色，点露参差光。

向日分千笑，迎风共一香。如何仙岭侧，独秀隐遥芳。
一半儿
王鼎（清代）

鸦瓴般水鬓似刀裁，
小颗颗芙蓉花额儿窄。
待不梳妆怕娘左猜。
不免插金钗，
一半儿蓬松一半儿歪。
题中书壁
王安石（宋代）

夜开金钥诏辞臣，对御抽毫草帝纶。
须信朝家重儒术，一时同榜用三人。
久雨三首
曹勋（宋代）

一旬连夜雨，人物困泥中。
竹树侵书暗，横流趁路通。
灶烟薪更湿，檐溜耳难聪。
润逼衣襟重，何时日照东。
县中池竹言怀
钱起（唐代）

官小志已足，时清免负薪。
卑栖且得地，荣耀不关身。
自爱赏心处，丛篁流水滨。
荷香度高枕，山色满南邻。
道在即为乐，机忘宁厌贫。
却愁丹凤诏，来访漆园人。
明德皇太后挽歌词五首
杨亿（宋代）

德契河洲什，心依黄老书。
濯龙规诫在，飞羽豫游疏。
复土文园接，凝尘丙殿虚。
烝烝天子孝，泣血望涂车。
东方寺
王十朋（宋代）

大冶迢迢接武昌，西征踰月到东方。白莲智印蟠桃朔，仙佛同归一道场。
折红梅 锡山舟中遣兴
李良年（清代）

倚低篷三尺，半生南北，似溪渔惯。甚当年偏喜问津，近来踪迹惯倦。

秋衣乍典。休辜负酒家新幔。总难消得，此际闲情，且洗研惊鸥，折苇呼雁。

乱峰青过，又镜渌层层，落霞渐远。斜阳澹茗烟和梦，愁人正抛书卷。

流莺细啭。只认做江春才换。睡起却是，柔橹声中，有翠裙双语，白沙枫岸。
挽夏太常仲昭二首 其一
刘珏（明代）

同官十载住京师，一片高情我独知。箫管隔云春宴处，佩环摇月早朝时。

墨翻东绢千竿竹，灯淡西窗数局棋。谁道归田犹有乐，胜游常醉习家池。
成父弟作书室于前山举予旧名堂日青毡以榜之
赵蕃（宋代）

避地初尚走，吾家住瑞峰。
曾门有遗刻，一代仰高踪。
几恨烟霞隔，忽欣窗户逢。
眼明聊隐几，足倦免扶筇。
城南寻梅得绝句四首 其一
陆游（宋代）

老子今年懒赋诗，风光料理鬓成丝。青羊宫里春来早，初见梅花第一枝。
岁晏 其一
申涵光（清代）

岁晏百物息，草木随风沙。松柏惨不舒，况彼园中花。

层阴昼萧惨，微霰时复加。林中常鸣狐，屋上常鸣鸦。

岂不思远游，负手还咨嗟。阳气动飞灰，枯荄渐萌芽。

严威蕴华滋，深藏古所嘉。
郊庙歌辞。祀九宫贵神乐章。舒和
佚名（唐代）

羽籥既阕干戚陈，八音克谐六变新。

愉贵神兮般以乐，保皇祚兮万斯春。
颂古三十二首
释明辩（宋代）

微酸梅子始生仁，莺老花残迹已陈。
一夜南风移斗柄，明朝烟柳不关春。
广列女四首
刘克庄（宋代）

不肯一钱分，贤哉父诲言。
奈何伯喈女，有愧卓王孙。
夜泊燕子矶
郑梁（清代）

燕子矶头看月浪，观音阁上听风芦。但知意思凌天表，那记形骸滞客途。

夜静钟声鸣不断，江长帆影过如无。何须别羡玄真子，泛宅浮家作钓徒。
题法时帆前辈五家诗龛图
陶澍（清代）

梧门居士金仙人，说法今现诗龛身。三车尽扫辟支果，拈花一笑诸天闻。

众人耳诧胜义谛，谓此夙识无依因。岂知甘苦悉自得，十年面壁惟精勤。

维摩丈室柳湾侧，翛然一榻辞俗氛。当其瓣香坐啸咏，栴檀薝卜交氤氲。

睒睒双目但内视，须弥芥子俱微尘。辁量主客溯宗派，教化广大开觉门。

遂令好事入图绘，山水布置争鲜新。小桥十里树一色，绿云围绕诗人村。

五家写景各入妙，不同其貌同其神。诗耶画耶人斯在，镜花水月皆天真。

此中三昧未易识，纵观吾亦聊云云。
秋日西湖闲泛
葛天民（宋代）

雨洗千峰晓，波涵万顷秋。
菱花开古镜，莲叶度轻舟。
思远人谁识，身闲世不收。
望中时得句，倚櫂杂吴讴。
郓州谿堂诗
韩愈（唐代）

帝奠九廛，有叶有年。有荒不条，河岱之间。及我宪考，

一收正之。视邦选侯，以公来尸。公来尸之，人始未信。

公不饮食，以训以徇。孰饥无食，孰呻孰叹。孰冤不问，

不得分愿。孰为邦蟊，节根之螟。羊很狼贪，以口覆城。

吹之喣之，摩手拊之。箴之石之，膊而磔之。凡公四封，

既富以强。谓公吾父，孰违公令。可以师征，不宁守邦。

公作谿堂。播播流水。浅有蒲莲，深有葭苇。公以宾燕，

其鼓骇骇。公燕谿堂，宾校醉饱。流有跳鱼，岸有集鸟。

既歌以舞，其鼓考考。公在谿堂，公御琴瑟。公暨宾赞，

稽经诹律。施用不差，人用不屈。谿有蘋苽，有龟有鱼。

公在中流，右诗左书。无我斁遗，此邦是庥。
赠柳三解
晁说之（宋代）

海角那知有宫柳，故园春思尚依依。
可怜风韵去人远，一日花开天际飞。
屋头梅开一蕊
翁森（宋代）

寂寞茆斋下，孤梅一蕊开。
无人知此意，日暮绕苍苔。
瓶笙诗?并引?
苏轼（宋代）

．庚辰八月二十八日，刘几仲饯饮东坡。
中觞闻笙箫声，杳杳若在云霄间，抑扬往返，粗中音节。
徐而察之，则出于双瓶，水火相得，自然吟啸，盖食顷乃已。
坐客惊叹得未曾有，请作《瓶笙诗》记之。
孤松吟风细泠泠，独茧长缫女娲笙。
陋哉石鼎逢弥明，蚯蚓窍作苍蝇声。
瓶中宫商自相赓，昭文无亏亦无成。
东坡醉熟呼不醒，但云作劳吾耳鸣。
苍梧访太真绿珠遗迹
邝露（明代）

清溪曲曲抱仙源，锦石虚疑翠黛存。云里玉环妃子井，绿萝金谷懊侬村。

霓裳倏散华清舞，玉篴难招博白魂。最是剑门秋雨后，落花如见坠楼恩。
偈颂一百零一首
释慧性（宋代）

雪覆千山，孤峰不白。
突出难辨，觑著则瞎。
铁树花开，冰河焰发。
不萌枝上月三更，切忌龙门遭点额。
题画（三首）
文徵明（明代）

过雨空林万壑奔，夕阳野色小桥分。
春山何似秋山好，红叶青山锁白云。
木兰 其一
谢香塘（清代）

换得戎装事远征，别亲原自不胜情。销魂最是黄河水，隔断爷娘唤女声。
归途次吕居二韵
苏过（宋代）

胜游喜今六人闲，说有谈空许肆言。欲学颦眉追世好，自知捩手触羹翻。

雄夸颇快平生愿，笑语欣陪十日温。却返邯郸寻故步，儿童童态觉卑喧。
立春谢赐幡胜口号呈子瞻冲元内翰子开器资舍人
刘攽（宋代）

立春幡胜紫宸朝，正以金珰插右貂。便觉阳和生暖律，俱承庆泽下层霄。

奇零雪片依楼角，容易风威转柳条。七十无能不归去，强将衰白向颜韶。
题欧阳氏山水后
白玉蟾（宋代）

平沙断岸几千尺，树色烟光渺无极。
一叶扁舟归去来，渔翁放棹倚芦荻。
八九山家云水村，白苹红蓼数渔船。
沙寒石瘦木叶落，一钩淡月照黄昏。
小桥跨水碧溪浅，苍壁丹崖半苔藓。
樵子归担竹两竿，落霞孤鹜天边远。
千山万山风色清，四柱茅亭立晚汀。
花红草绿山水静，独步亭前秋月明。
山前一阵梧桐雨，落花惊断山禽语。
谁家楼阁隐青林，老僧归寺立溪浒。
一溪流水绕云根，草舍茅庵常闭门。
客来倚棹一回顾，直疑此是真桃源。
洞门紫翠交相映，林幄山屏更清胜。
何人作此无声诗，展开如入溪山镜。
庚寅予自莲荡溯流全甫弟顺流赴性善之招舟行不相值有感
阳枋（宋代）

君意已驰涪水下，我心犹望字川归。只差一唤逍遥地，顿失几年离别机。
题武夷五首
白玉蟾（宋代）

芳草暗分流水绿，老松刚借远山青。
独拈铁笛溪头立，吹与洞中仙子听。
书事
赵蕃（宋代）

儿啼宵不饱，女诉夏无衣。
几载宦游倦，素来生事微。
诗书须自勉，纫补莫多违。
我亦田园去，终难粟肉希。
凯旋诗
金幼孜（明代）

圣主承天统万方，梯山航海尽来王。不应残丑犹乌合，屡犯边疆恣夺攘。
和文明主簿叔见寄之韵二首
杨万里（宋代）

古声弹九寡，妙学足三多。
十载才重见，百年当几何。
入州非不肯，出伏即相过。
安得看云语，金盆仄白河。
和刘江宁韵送张天觉同年三首 其二
孔平仲（宋代）

酒可平孤闷，无辞满满斟。剑横斗牛气，松抱雪霜心。

泽国波涛壮，春天雾雨深。清哀记风采，白笔旧曾簪。
芙蓉花
方岳（宋代）

绿裳丹脸水芙蓉，不谓佳名偶自同。
一朵方酣初日色，千枝应发去年丛。
莫惊坠露添新紫，更待微霜晕浅红。
却笑牡丹犹浅俗，但将浓艳醉春风。
东宁春兴六首 其五
黄佺（清代）

青山舒却丽容姿，士女欢游杂沓时。尽解园林看芍药，谁从荆棘辨灵芝。

无名鸟雀呼还止，有节筼筜翠自宜。今古枯荣非一定，祇应醉酒复吟诗。
五十三年冬旱十二月初二日大雪二十一日又雪途中偶成
玄烨（清代）

玉花泱漭近春和，步辇平明回陌过。村老凭门吟里曲，行人载道咏寒歌。

无尘远视山横塞，破冻齐驱马渡河。盈尺王畿皆作瑞，龙沙惟虑雪霜多。
和子华对雨有感
韩维（宋代）

雪白朱红已万枝，年年长恨失花期。
莫嗟飞雨淹游棹，却赖春寒发较迟。
闻官军收八闽
翁叔元（清代）

三年转战苦苍生，禁旅传餐满市城。窦氏已来关右表，令公犹典朔方兵。

却看星象书含誉，应有花名赐太平。

愿得临边诸将帅，许教陇亩事春耕。
杨侍郎之侄有文刘左史之娅靖之携文见过
项安世（宋代）

蓝田鲜顽玞，邓林无曲茎。
春宗九秋月，性静所烛精。
柱史颜如春，和风畜惊霆。
两家各有子，突过阮始平。
忽念笭箵翁，淹剧卧漳城。
兴来枉华裾，情深出英琼。
沉疴为之起，不觉语至暝。
眄怀薛仲章，刚肠久逾清。
吾衰俟三贤，潜心牧修程。
兴州新开古东池
苏辙（宋代）

山绕兴州万叠青，池开近郭百泉并。
昔年种柳人安在，累岁开花藕自生。
波暖跳鱼闻乐喜，人来野鸭望船鸣。
西还过此须终日，为问使君行未行。
送同年赵季成知武冈军
王庭圭（宋代）

收科同日上蓬瀛，独我胡为憔悴生。晚节见君乘五马，前驱夹悴拥千兵。

行间峒窟烟霞静，卧听边城鼓角声。入境旌旗应动色，更看蛮户带刀迎。
西陵遇风献康乐诗 其四
谢惠连（南北朝）

屯云蔽曾岭，惊风涌飞流。零雨润坟泽，落雪洒林丘。

浮氛晦崖巘，积素惑原畴。曲汜薄停旅，通川绝行舟。
颜廷愉执弟子礼过余而不饮酒得一律送之
王世贞（明代）

生无束修贽，愧尔号门人。卮酒不肯御，形神安得亲。

衰输啖名客，病爱乞骸身。五彩行当就，扶摇抟九旻。
洞仙歌·隔年芳信
朱彝尊（清代）

隔年芳信，要同衾元夕。
比及归时小寒食。
怅鸭头船返，桃叶江空，端可惜误了兰期初七。
易求无价宝，惟有佳人，绝世倾城再难得。
薄命果生成，小字亲题，认点点泪痕犹裛。
怪十样蛮笺旧曾贻，只一纸私书，更无消息。
水龙吟（己酉寿广西丰宪）
李曾伯（宋代）

几番南极星边，樽前常借南枝寿。今年好处，冰清汉节，与梅为友。老桧苍榕，婆娑环拱，影横香瘦。把草庭生意，蛮烟尽洗，都付与、风霜手。

岭首小春时候。看明宵、桂轮圆又。此人此地，此花此月，宜诗宜酒。把绣归来，调羹金鼎，西湖春后。愿玉奴、岁与素娥不老，共人长久。
泰陵挽词 其四
赵佶（宋代）

再御中天坐，犹思玉色温。瑶阶花自落，宝扇影空存。

重感天伦戚，钦承世及恩。欲谐追述志，永绍裕陵尊。
再答王宣徽
邵雍（宋代）

自有吾儒乐，人多不肯循。
以禅为乐事，又起一重尘。
锁莲灯
史凤（唐代）

灯锁莲花花照罍，翠钿同醉楚台巍。

残灰剔罢携纤手，也胜金莲送辙回。
听微水有感四首 其三
张嵲（宋代）

西从徼外来，东去还归海。徒闻朝暮声，讵识年华改。
偈颂一百三十三首 其一○八
释居简（宋代）

误将萤火作明星，发得些儿鬼眼睛。末代只看王勃记，何殊瘗鹤紫阳铭。
题县南庄壁
晁说之（宋代）

城下之师莫问天，只将性命托忠贤。
效官三黜未为恨，闭户七奔方可怜。
虎变不宜怀犹豫，龙韬岂惮费迍邅。
前村父老来相问，本望今年是好年。
赋鞏丈鹦鹉三首
姜特立（宋代）

翠衿红觜娇唇舌，羽族於中最性灵。
巧护狸狂莫惊吓，好留相伴诵心经。
秋望
张祥鸢（明代）

快阁临飞鸟，遥天入断峰。白云山面面，红叶树重重。

空翠当杯落，晴光刺眼浓。愿言随楚客，木末采芙蓉。
送给事服满之京
胡奎（元代）

剖松见贞心，裂竹知直节。所以君子交，不学儿女别。

我随贤王驾，聿来古洪都。给事偶相见，长身美多须。

昂昂九皋鹤，清声振寥廓。三载读檀弓，一朝登凤阁。

南浦水如天，开帆月正弦。风恬鲸浪稳，人识孝廉船。

子乘驷马车，蹴蹋长安道。倾盖各有时，何须论迟早。

笑呼麻姑酒，送别豫章城。愿言崇令德，忠孝在兹行。
荷花
陆游（宋代）

南浦清秋露冷时，凋红片片已堪悲。
若教具眼高人看，风折霜枯似更奇。
郊庙歌辞。夕月乐章。雍和
佚名（唐代）

朏晨争举，天宗礼辟。夜典凉秋，阴明湛夕。
远将归
胡仲弓（宋代）

鹤不归来华表閒，辉金耀碧满湖间。
后来若有林和靖，定不吟梅赂此山。
梦游洛中十首
蔡襄（宋代）

霜后丹枫照曲堤，酒阑明日下前溪。
石楼夜半云中笑，惊起沙禽过水西。
次韵黄伯思求其祖梦升墓铭跋
王庭圭（宋代）

妙句高文满锦囊，坐惊蓬瓮忽生光。君家人物代不乏，文彩风生想未忘。

千载运中逢太史，诸王殿下识黄香。江西多士传心印，又出宗支一派长。
拟唐人十二月乐章并闰月 其十 十月
胡奎（元代）

冰蟾蹋云乌夜啼，银汞洗空霜倒飞。蜡花巧缀蜻蜓眼，铜龙无声停漏板。

白天冻合玉河乾，金井裁衣素手寒，北风吹梦度关山。
杂吟
寒山（唐代）

城中蛾眉女，珂佩响珊珊。
鹦鹉花间弄，琵琶月下弹。
长歌三日绕，短舞万人看。
未必长如此，芙蓉不耐寒。
江道中
李新（宋代）

项没黄茆疑虎蹲，风摇脱木一浮云。
忘机沙溆双鶬远，小景人家一水分。
野寺钟声昏后寂，寒衣砧子夜深闻。
山中悦老无亭榭，白酒长新橡栗肥。
程侍御信夫至因话关中之胜
谢榛（明代）

为问三秦骢马使，独探形胜故迟回。云扶华岳中天起，地转黄河西极来。

秋草空迷长乐苑，夕阳犹傍集灵台。汉家千载论封禅，应惜文园作赋才。
春夜宴从弟桃花园序
李白（唐代）

夫天地者万物之逆旅也；光阴者百代之过客也。而浮生若梦，为欢几何？古人秉烛夜游，良有以也。况阳春召我以烟景，大块假我以文章。会桃花之芳园，序天伦之乐事。群季俊秀，皆为惠连；吾人咏歌，独惭康乐。幽赏未已，高谈转清。开琼筵以坐花，飞羽觞而醉月。不有佳咏，何伸雅怀？如诗不成，罚依金谷酒数。(桃花 一作：桃李)
同钱员外禁中夜直
白居易（唐代）

宫漏三声知半夜，好风凉月满松筠。

此时闲坐寂无语，药树影中唯两人。
黄岩王玫伯同年后雕草堂落成寄诗索和次韵答之 其三
黄绍弟（清代）

重拟东坡赠影形，清文落手似新硎。芟除芜秽谈经席，点缀芳菲问字亭。

万里新愁双鬓白，百年旧物一毡青。五峰师友渊源在，咫尺苍溪有典型。
行路难二首 其一
费昶（南北朝）

君不见长安客舍门。倡家少女名桃根。贫穷夜纺无灯烛。何言一朝奉至尊。

至尊离宫百馀处。千门万户不知曙。惟闻哑哑城上乌。玉阑金井牵辘轳。

丹梁翠柱飞流苏。香薪桂火炊雕胡。当年翻覆无常定。薄命为女何必粗。
挽沈氏母夫子
陈深（宋代）

允矣夫人德，傅家庆有馀。
生存黄鹄操，死葬白龙居。
落日沉沧海，浮云散太虚。
曾为陶侃客，酹酒重唏嘘。
陪山村先生白提举宅清集
善住（元代）

展席当清昼，凭轩野思饶。苔随屐齿陷，雪入酒杯消。

看竹鹤先舞，弹琴梅自飘。风流馀二老，相对话前朝。
前题
季娴（清代）

青梅如豆压枝低。淡绿轻红映钓矶。柳花如雪漫天飞。

笋初肥。莲叶如钱浮小池。
题仇英桐阴昼静图
弘历（清代）

日长山静绿梧稠，坐听沿阶活水流。一室萧然惟四壁，片言得水足千秋。

心将太宇同寥阔，水与閒云共去留。掩卷匡床高卧处，蝶原是我我原周。
寄永道士
李商隐（唐代）

共上云山独下迟，阳台白道细如丝。

君今并倚三珠树，不记人间落叶时。
太常引
高观国（宋代）

玉肌轻衬碧霞衣。似争驾、翠鸾飞。羞问武陵溪，笑女伴、东风醉时。

不飘红雨，不贪青子，冷澹却相宜。春晚涌金池，问一片、将愁寄谁。
自苏堤跋马至圣因行宫 其二
弘历（清代）

苏堤桃李略过时，油菜裳裳花正蕤。分付从人戒蹂躏，吾民衣食此深资。
重会岩
郭凤（宋代）

重华人逸夏商前，奚取名岩紫洞巅。
深入才如窥寸管，仰瞻早已到中天。
仙田有迹闲芳草，韶乐无声奇滴泉。
遐想温薛游古昔，恍如瞻对听虞弦。
东城水亭宴李侍御副使
韩翃（唐代）

东门留客处，沽酒用钱刀。秋水床下急，斜晖林外高。

金羁络騕褭，玉匣闭豪曹。去日随戎幕，东风见伯劳。
二风诗。治风诗五篇。至仁
元结（唐代）

（古有仁帝，能全仁明以封天下，故为《至仁》之诗

二章四韵十二句）

猗皇至圣兮，至惠至仁，德施蕴蕴。

蕴蕴如何？不全不缺，莫知所贶。

猗皇至圣兮，至俭至明，化流瀛瀛。

瀛瀛如何？不虢不赩，莫知其极。
蓬莱阁 俗秦楼 月藏头 继重阳韵 攒三拆
马钰（金朝）

漠。洗涤蓬莱阁。蓬莱阁。浮动，撼摇琼廓。炉炼丹阳药。镇日精神恶。精神恶。钰得诀，无堕落。
小舟晚归
陆游（宋代）

扶病寻溪友，忘忧泛钓槎。
渚寒无宿鹭，月白有啼鸦。
败壁青灯暗，幽窗稚子哗。
无生未暇说，且复议桑麻。
生查子（即席次韵陆务观）
史浩（宋代）

双蛟画鼓催，一水银蟾满。见夺锦标回，却倚花枝看。

已擘冷金笺，更酹玻璃碗。归去诧乡关，不负平生眼。
长堤
江开（宋代）

长堤烟柳碧如丝，飞絮飞花送客时。莫怨秋风眉黛损，归鸦犹自恋高枝。
拟曾晰莫春唱答歌六章 其四
戴亨（清代）

冠兮童兮浴且风兮。夫何求兮与天游兮。
春日杂兴
陆游（宋代）

阴晴不定春犹浅，困健相兼病未苏。
见说市楼新酒美，杖头今日一钱无。
和张倅唐英咏梅十四首
陈傅良（宋代）

纷华有心说，艳美得目送。
越在篁苇间，顾使诗兴动。
诗人被花恼，尽日手自弄。
愁吟日不足，又作栩栩梦。
题赠志凝上人
张祜（唐代）

悟色身无染，观空事不生。道心长日笑，觉路几年行。

片月山林静，孤云海棹轻。愿为尘外契，一就智珠明。
金吾子
李益（唐代）

绣帐博山炉，银鞍冯子都。黄昏莫攀折，惊起欲栖乌。
次佛印韵 其一
彭汝砺（宋代）

咫尺书从江外来，红尘心与眼俱开。盐官扇子真无用，漫得犀牛入手来。
秦楼月
梁意娘（五代）

春宵短。香闺寂寞愁无限。愁无限。一声窗外，晓莺新啭。
起来无语成娇懒。柔肠易断人难见。人难见。这些心绪，如何消遣。
晨起
释道潜（宋代）

猿鹤惊呼晓，楼钟动翠微。枫林堕清月，疏影乱人衣。
喜章仲孚朝奉见过十韵
吕本中（宋代）

苦语不难好，旧交今则无。但能留客坐，已胜折腰趋。

只有连根煮，初非满眼酤。苔痕记拄杖，雪影傍跏趺。

语道我恨晚，说诗公不迂。丁宁入汉魏，委曲上唐虞。

历历有全体，匆匆或半涂。真当置度外，不敢望庭隅。

日月换新岁，江山非故吾。他年佳句在，与画密庵图。
苏幕遮•帘外听堕钗声
董以宁（清代）

玉钩垂，犀箔护。肯递春风，偏断游丝路。内里暗闻钗响度。

掷地金声，抵得天台赋。

望明妆，遮薄雾。闹扫虽松，窣堕知何故。难道拔时纤手误。

倘为侬来，忽地回头顾。
题雁荡龙鼻水
肱禅师（宋代）

雨足云收得暂閒，谩将头角寄空山。
鼻端一滴无多子，引得人人到此闻。
今旦
刘敞（宋代）

今旦风凄冷，始觉阴气繁。白日无光彩，未敢启前轩。

卜居止容膝，他时用为叹。及此殊觉胜，闭塞有馀温。

拨弃当世虑，纵观上古言。禹稷称栉风，孔颜乐闭门。

穷通或相背，劳逸足自论。优游盖卒岁，达者尝有言。
村居秋兴 其二
胡俨（明代）

人生在衣食，营营无时休。江湖多风波，陇亩幸有秋。

稚子杂欢多，老翁亦醉讴。日暮载禾去，柴车绕道周。

我独困沉绵，块然何所求。田野绝追呼，卒岁聊优游。
都门送周亦大同年
耿介（清代）

曙色照行旌，鸣鞭出凤城。三年风雨意，两地别离情。

露白秋江远，烟消枫树晴。奇书中秘在，须早侍承明。
寿程宰三首
洪咨夔（宋代）

爱民如缘竿，百尺头进步。
未到百尺头，努力莫回顾。
当场万人看，亭亭碧霄住。
题槐安阁
黄庭坚（宋代）

曲阁深房古屋头，病僧枯几过春秋。
垣衣蛛网蒙窗牖，万象纵横不系留。
白蚁战酣千里血，黄粱炊熟百年休。
功成事遂人间世，欲梦槐安向此游。
和林金石诗 其三
李文田（清代）

惠民良局有官方，羲后黄神庙貌彰。不读天台《辍耕录》，元医谁悟祖三皇。
藩伯王道服张宪周枉过草庐
温纯（明代）

老我归来学种瓜，干旄今到故人家。剡溪不尽王猷兴，渭水何劳传望槎。

久借甘棠临绿墅，相逢投辖对黄花。欲为十日平原饮，忽漫车尘望渐赊。
不寐十首 其一
方回（元代）

清寒雪夜天，攲枕暗灯前。总为多思虑，常令少睡眠。

著书传后世，讲学绍先贤。老死将无日，空閒十二年。
伯时往河东戏与廉夫分韵道相思之意三首
傅察（宋代）

朝氛霁西山，晚日明仿佛。
遥怜太行上，陟巘眩可畏。
王侯眇小夫，中盘凌云气。
端如车公贤，谈笑出真味。
胡为久崎岖，使我重嘘。
王事有程期，来归惧其未。
念奴娇·湖山泥影
韩元吉（宋代）

湖山泥影，弄晴丝、目送天涯鸿鹄。春水移船花似雾，醉里题诗刻烛。离别经年，相逢犹健，底恨光阴速。壮怀浑在，浩然起舞相属。

长记入洛声名，风流觞咏，有兰亭修竹。绝唱人间知不知，零落金貂谁续。北固烟钟，西州雪岸，且共杯中绿。紫台青琐，看君归上群玉。
访李岣嵝山人于灵隐寺
徐渭（明代）

岣嵝诗客学全真，半日深山说鬼神。
送到涧声无响处，归来明月满前津。
七年火宅三车客，十里荷花两浆人。
两岸鸥凫浑似昨，就中应有旧相亲。
观龙歌
宋真宗（宋代）

四灵之长惟虬龙，虬龙变化故难同。
三茅福地群仙宅，灵物潜形在此中。
池内仙人驯扰得，至今隐现谁能测。
乘云蠢动独标奇，行雨嘉生皆荷力。
常人竞取暂从心，才出山楹兮无处寻。
中使勤求深有意，欲献明庭兮陈上瑞。
初献一龙朝魏阙，偶挹二龙离洞穴。
人心龙心若符契，一人一住何神异。
我睹真龙幸不惊，至诚祝龙龙好听。
但祈风雨年年顺，庶使仓箱处处盈。
送东墅兄南归有怀父母兄弟 其一
黄钥（明代）

骨肉零丁数十人，年年相别少相亲。几番书去情难尽，今日兄来说始真。

家国独嗟千里远，江湖谁念一官贫。何时拟著东山屐，醉倒松花酒几樽。
饯唐永昌
武平一（唐代）

闻君墨绶出丹墀，双舄飞来伫有期。

寄谢铜街攀柳日，无忘粉署握兰时。
偈颂二十一首
释智愚（宋代）

老不禁寒，山边水边曝日。
春归阆苑，长底短底从新。
笙歌丛里阆年朝，锦筵中开寿域。
衲僧门下别有条章，每日蒙头打坐。
不知岁月易迁，直饶拶著不来，
谁展钵盂吃饭。
【双调】沉醉东风_倩人扶观璚
乔吉（元代）

倩人扶观璚华
珠滴沥寒凝碧粉，玉珑璁暖簇香云。仙裙翡翠薄，宫额鹅黄嫩，牡丹也不敢称尊。倚杖来观海上春。比锦缆龙舟较稳。
泛湖写景
干办出苍松翠竹，界画成宝殿珠楼。明玉船，描金柳，碧玲珑凤凰山后。一片晴云雪色秋，白罗衬丹青扇头。
题扇头隐括古诗
万树枯林冻折，千山高鸟飞绝。兔径迷，人踪灭，载梨云小舟一叶。蓑笠渔翁耐冷的别，独钓寒江暮雪。
费子范以予铭其父墓持锦物相饷尽归之姑留洮
晁公溯（宋代）

大费家声星斗垂，乃翁名迹世人知。
平生于此辞无愧，不减东京有道碑。
红梅
许及之（宋代）

梅格依然在，诗家莫认桃。纵烦金井水，终近楚人骚。
木犀古风
刘子翚（宋代）

化工吝幽香，斑斑被花木。
氤氲寒岩桂，高韵盖群馥。
无人尽日芳，守志何幽独。
士介耻求知，女贞惭自鬻。
凄凉楚山秋，樛枝吐金粟。
浅水映轻明，微飙发含蓄。
楼端静忽闻，马上遥相逐。
踟蹰为延伫，但见林峦绿。
瓶罂谁折赠，清芬閟庐屋。
久处不自知，乍至弥郁郁。
客悲芳岁暮，梦绕寒溪曲。
长吟小山词，古意恐难复。
朝爽轩红蕉著花喜而成篇
喻良能（宋代）

青绮丛中蹙绛纱，碧云阙处抹晴霞。
凌霜窈窕含朱彩，消得愚溪作意夸。
早冬
白居易（唐代）

十月江南天气好，可怜冬景似春华。
霜轻未杀萋萋草，日暖初干漠漠沙。
老柘叶黄如嫩树，寒樱枝白是狂花。
此时却羡闲人醉，五马无由入酒家。
登六盘山作歌
王柏心（清代）

今之瓦亭古萧关，陇山丛错高插天。迤北直趋朔方郡，汉唐师出由其间。

迤南六盘势尤雄，卓然踞地朝群峰。俯窥金城扼天水，矫若八翼排长风。

当时问道轩辕回，秦皇汉武夸雄才。六飞登山并骋望，昔之旌旗安在哉！

连峰积雪照天白，鸟飞荡荡不敢越，秦川东望空茫然。

但闻陇头流水声呜咽，使人对此肠断绝。有元之世南道通，从此径达河湟中。

国朝因之遂不改，悬军万里收青海。尔来防边诸健儿，驰驱峻阪如坦夷。

边郡转饷岁不绝，名王共入时有之。传车骆驿悉经此，嵯峨长作西藩篱。

书生有笔徒纵横，抵掌未勒燕然铭。愿假崆峒一片石，上为国家颂威德。

传之三十六属国，率尔梯航万世无终极。
南郊文武出入舒和之乐
张九龄（唐代）

祝史辞正，人神庆叶。福以德昭，享以诚接。

六变云备，百礼斯浃。祀事孔明，祚流万叶。
拟寒山寺 其四十五
释怀深（宋代）

贫民饿欲倒，富汉米不粜。米烂化为虫，犹嫌价利小。

价利更若高，沟壑皆饿殍。人生萌此心，鬼神暗里笑。
临江仙（合江放舟）
程垓（宋代）

送我南来舟一叶，谁教催动鸣榔。高城不见水茫茫。云湾才几榔，折尽九回肠。

买酒浇愁愁不尽，江烟也共凄凉。和天瘦了也何妨。只愁今夜雨，更做泪千行。
景祐元年亲享景灵宫二首 其二 送真用《太安》。
郊庙朝会歌辞（宋代）

椒浆尊享，珍馔精祈。睟容杳邈，瑶辂霞飞。
续谣
佚名（唐代）

评事不读律，博士不寻章。糊心宣抚使，眯目圣神皇。
二月十二日夜梦奏事
周必大（宋代）

曾抱疲驽佐圣明，枕中议政似平生。
五更鼓角惊残梦，彷佛待司报点声。
挽陈邵武
严粲（宋代）

前辈闻如此，今人见未多。难将通介论，不在语言科。

胄监开华近，樵川借抚摩。乡评最期望，一梦只南柯。
寄僧钟山净珏
顾逢（宋代）

忘怀独有师，每恨会时稀。
作别不得见，相寻闻已归。
两鸡花下鬭，一蝶雨中飞。
想在陈湖寺，纫衣掩竹扉。
予会宾答微之惠诗
韩维（宋代）

官冷身闲百不营，一时高会得耆英。
杯心酒气兼香重，池面水华共月清。
铁骑忽从弦上出，水龙争向笛中鸣。
白头学士耽禅习，未免诗魔揽道情。
颂古
释道颜（宋代）

袖头打领无添减，腋下剜襟有短长。
大庾岭头一尊佛，疏山两度放毫光。
松泽西亭 其二
高子凤（宋代）

野水閒云无定踪，一生空棹月明中。锦鳞才得翻船去，堪笑家风彻底穷。
史馆盛学士以诗相贺因而答之
杨亿（宋代）

前年出守缙云城，曾枉骊歌慰远行。
今日代言青锁闼，又披郢远见深情。
侧聆九奏都忘味，连得双金自满籯。
红药阶前试吟嚼，胸中鄙吝一时平。
春日起晚
苏泂（宋代）

春风散百物，和暖气难清。
晨衾四肢倦，欲起还不能。
展转卧成晏，起听百鸟鸣。
幸然无公事，且复寡经营。
妻儿悄不喧，日午闭柴荆。
羹鱼就鲜买，软饭熟香粳。
虽然愧慈食，赖尔王化成。
出门步原田，最爱莓苔青。
半生果何为，悔不学躬耕。
把锄如把笔，冀获尚何曾。
还复茅檐下，所思良友朋。
青云固云乐，倚伏谅难明。
那无托衰懒，缅想川上情。
物我均所役，聊复安其生。
再赋葺居三绝
苏辙（宋代）

短垣疏户略藏遮，翠竹长松夹径斜。
游宦归来四十载，粗成好事一田家。
次韵俞资深承事二首 其二
郭祥正（宋代）

春归漳岸扑晴岚，紫燕黄鹂若纵谈。自愧不才甘薄禄，喜逢佳客解羸骖。

仙山有路终难继，海品论珍昔未谙。地胜人醇真可乐，梦魂无复忆江南。
题登真洞
张果（唐代）

修成金骨炼归真，洞锁遗踪不计春。野草谩随青岭秀，

闲花长对白云新。风摇翠筱敲寒玉，水激丹砂走素鳞。

自是神仙多变异，肯教踪迹掩红尘。
村翁
陆游（宋代）

不入城门三岁余，亦无车马过吾庐。
食常羹芋已忘肉，年迫盖吾犹爱书。
处处叩门寻醉叟，时时临水看游鱼。
半生名宦终何得？作个村翁计未疏。
醉吟二首
白居易（唐代）

空王百法学未得，姹女丹砂烧即飞。

事事无成身老也，醉乡不即欲何归。

两鬓千茎新似雪，十分一醆欲如泥。

酒狂又引诗魔发，日午悲吟到日西。
睦州千峰榭二首 其二
韦骧（宋代）

层基突兀倚晴空，碧嶂回环势复重。秀色有时侵画隼，苍烟尽日卧乌龙。

严公滩近增幽概，方叟诗存得旧踪。贤守葺遗殊众好，政閒把酒看千峰。
瓜洲
陈孚（元代）

烟际系孤舟，芦花满棹秋。江空双雁落，天阔一星流。

急鼓西津渡，残灯北固楼。商人茅店下，沽酒话扬州。
偕吴秋伊山人咏之登窑台作
陈长孺（清代）

万绿渺无际，村边与郭边。山如名士画，秋是酒人天。

野径都环苇，斜阳尚咽蝉。登临触乡思，一步一缠绵。
赐丁谓
宋真宗（宋代）

践历功皆著，谘询务必成。
懿才符曩彦，佳器贯时英。
俾展经纶业，旋陞辅弼荣。
嘉亨忻盛遇，尽瘁罄纯诚。
均逸明恩洽，畴劳茂典行。
白麻三殿晓，红斾九衢平。
虽辍凌严任，尤增倚注情。
拥旄辞帝阙，顿辔望都城。
风景高秋月，烟波几舍程。
想卿怀感意，常是梦神京。
荆阃宴吕马帅乐语口号
李曾伯（宋代）

海风吹月近中秋，碧玉天高灏气浮。
文武对开开俭幕，主宾同上仲宣楼。
棋边正要看新著，酒畔何妨话旧游。
了却经营宛洛事，入登枢筦赞帷筹。
秋夜过盛仲交
梅鼎祚（明代）

浊酒淹霜夕，繁枝映户庭。
冶城高片月，淮水荡疏星。
秋漏愁相促，寒钟醉共听。
世今无北海，谁慰尔飘零。
训蒙绝句 难言
朱熹（宋代）

难言非谓不容言，谓状其中体段难。须是养成天地塞，却将正直反而观。
遣怀五首寄致道
谢直（宋代）

贫者士之常，富亦我所欲。
得常讵要大，逐欲何由足。
荒哉化蝶翁，微欤监河粟。
人生命如线，日须不盈匊。
俯仰天地间，何由放羁束。
听崔七妓人筝
白居易（唐代）

花脸云鬟坐玉楼，十三弦里一时愁。

凭君向道休弹去，白尽江州司马头。
颂一百则
释重顯（宋代）

野鸭子，知何许，
马祖见来相共语。话尽山云海月情，
依前不会还飞去。欲飞去，
却把住道道。
奉同秘书苗丞菘阳山闲居引
吉中孚（唐代）

有山磋硪兮有水潺湲，王孙独往兮春草经年。溪路独行兮到时何处？渔父相见兮水上天边。

犬吠前村兮极浦，回风入林兮微月映户。白石磷磷兮曲水疑衣，哀猿啾啾兮空山半雨。

谷口苍茫兮天阴，人间离别兮年月深。花迷流水不知处，心忆君家难得寻。
双凫
王回（宋代）

时时行地罗裙掩，双手更擎春潋滟。
傍人都道不须辞，儘做十分能几点。
春柔浅蘸蒲萄暖，和笑劝人教引满。
洛尘忽浥不胜娇，剗蹈金莲行款款。
南乡子·新月上
李珣（五代）

新月上，远烟开。惯随潮水采珠来。棹穿花过归溪口。沽春酒。小艇缆牵垂岸柳。
宁远道中
多隆阿（清代）

车马共悠悠，长驱不暂留。疏林黄叶雨，远浦碧云秋。

山水资佳兴，关河纪胜游。乡心正无限，归雁下汀洲。
颂古十七首
释大观（宋代）

咄哉古墓一狐精，化作人来耍弄人。
华表未然先败也，至今无地可容身。
送宝觉大师怀义还湖南
郭祥正（宋代）

云收岳麓静，月渡湘水明。独鹤唳空谷，哀笳奏重城。

巾屦尘坌远，怀抱冰霜清。云何别彼土，忽作中州行。

中州七八载，浪得丹青名。归心故岁发，白鬓新年生。

客帆欣所托，何时经洞庭。逸笔写秋色，烟岚吹素屏。

殷勤远相寄，万里鸿冥冥。
过金台天气顿热三首
杨万里（宋代）

江云山翠借朝凉，晚日晴波挟暑光。
旧说长江无六月，暮春已自不禁当。
题尤溪赵氏连桂堂
刘克庄（宋代）

一从五窦联芳后，直至君家四桂堂。
莫是燕山传下本，又疑蟾窟摘来香。
即今录续题千佛，伊昔栽培记十郎。
却笑郄生太矜露，一枝未足诧名场。
戏报后使三公
张弼（明代）

君来路，我归路，路上风光君细数。总来十八短长亭，一日一亭君莫苦。
和杨子土牛之什
李石（宋代）

陌上花开又一春，起来酒伴觅南邻。
烟霞笑我虽成疾，霜雪于君恐不仁。
柏叶殊思金马旧，柳枝偏向土牛新。
相忘已约形骸外，老守先能堕醉巾。
逍遥咏
宋太宗（宋代）

神水华池妙更精，非铅非汞妄干名。
河车本是延龄药，戊子从教配类成。
朱雀坎蛇安在后，青龙白虎免交争。
若使真金全二八，何忧住世不长生。
丰干骑虎赞
释智遇（宋代）

万德不将来，猛兽自驯伏。
一啸出林，阴风拔木。
只知附掌放憨，不觉山青水绿。
谢赵良伯送竹 其一
邵宝（明代）

种竹无时亦漫谈，厌乾恶湿竟谁堪。贞元两字生生本，何事山人不解参。
古诗
庞谦孺（宋代）

处身乾坤中，适意乃其常。
贫贱亦天然，尤怨徒自伤。
平生曲命薄，守已岂不良。
量分稍过差，神理翻百殃。
荀无济世具，希进未免狂。
鄙哉绵上人，远迹空潜藏。
市朝车马喧，不碍松菊芳。
何妨著衣冠，用舍姑逢场。
傥无侥倖心，世亦不见戕。
苔石幽篁图
王鏊（明代）

湖嵌一卷多，潇碧数竿足。爱此亦何为，正也受命独。
送唐孟方教授三首
陆文圭（元代）

泮水三年惟饮水，不知芹藻味何如。
群鸮无故争桑葚，挟弹何人莫间渠。
与公晔饮西山坐上再和前韵
李弥逊（宋代）

了无一物可当情，休数行年问丙丁。
世事于今浑似梦，醉魂从此不须醒。
江流带月分清浊，星汉无云见纬经。
酒尽更谋须稚子，坐听潮落响霜汀。
绮罗香 病起
杨继端（清代）

对月愁眠，看花懒起，瘦损东风人面。药鼎茶铛，春与病魔相伴。

过宿雨、犹带轻寒，喜朝旭、乍回新暖。且消凝、扫室焚香，开帘飞出画梁燕。

琴书还自点检。闲煞鞠通脉望，芸笺湘管。寂寞韶华，弹指艳阳更换。

歌宛转、红杏妆残，舞袅娜、绿杨烟软。恁无言、似讳多情，曲栏时倚遍。
雪
陆游（宋代）

一夕山阴道，真成白玉京。
衰残失壮观，拥被听窗声。
感旧
白居易（唐代）

晦叔坟荒草已陈，梦得墓湿土犹新。微之捐馆将一纪，

杓直归丘二十春。城中虽有故第宅，庭芜园废生荆榛。

箧中亦有旧书札，纸穿字蠹成灰尘。平生定交取人窄，

屈指相知唯五人。四人先去我在后，一枝蒲柳衰残身。

岂无晚岁新相识，相识面亲心不亲。人生莫羡苦长命，

命长感旧多悲辛。
畴依
王柏（宋代）

元会开物，风气浑庞。
聿生神圣，惟包羲皇。
始画八卦，人文炳煌。
大道之书，谁云已亡。
鄞江渔者歌赠陈仲谦
王彝（明代）

我昔采药华山峰，群山一视青童童。或从暮霭见一线，知是鄞江源甬东。

娄东今见披裘者，浮江昔在鄞江中。钓竿每裁郧山竹，台笠独染蓬莱松。

向人只说鄞江好，似有江水蟠胸中。鄞江山水带瓯越，昼夜海日涵虚空。

青天时截螮蝀雨，白波或起鲤鱼风。潭云不碍山水色，百里尚见渔人踪。

阳光坐弄春荡楫，滩响卧听秋推篷。朝炊前村记烟树，暮搒别浦依丹枫。

扁舟所至聊复尔，饮水即如春酒浓。平生姓字人罕识，一自为渔今老翁。

故山年来暗烽火，苦雪岁晏愁空蒙。寻源未向武陵去，放舟尚喜沧溟通。

卖鱼偶入练圻市，得钱买米真珠红。犹惜黄尘满城郭，秋风濯足来吴淞。

眼明目送独归鸟，意尽忽见双飞鸿。夕阳晒网不知处，有梦数与乡人逢。

朅来相见不相识，一笑知我遭文穷。我本青城采樵者，孤吟岂是寒窗蛩。

怀中亦有太平策，不救午甑飞春虫。明朝拟入五湖里，且载茶灶寻龟蒙。

君今出此鄞江画，许我结网来相从。殷勤索诗馈双鲤，我欲放之疑是龙。

丹山赤水定何处，只今吟笑何人同。𩓑君着我卧船尾，霜晨共听育王钟。
题腾芳书院
姚勉（宋代）

若稽隆古时，教者家有塾。
英材归乐得，粹学就私淑。
粹学就私淑。淳风日云远，
美意久不续。朱君魁杰士，
卓见拔流俗。燕山霭椿桂，
谢砌峙兰玉。所居必精舍，
高继紫阳躅。朅来十亩地，
建此一书屋。前山画屏列，
暖翠泼晴麓。腾芳揭佳扁，
意匠雅营筑。依墙御史柏，
绕舍君子竹。雪香冠春葩，
月馥播秋肃。回廊启斋扉，
云荫纳乔木。亭桥跨天沼，
槛影浸寒绿。中堂富图史，
缥帙照笺轴。仰瞻圣贤像，
冠履森在目。虚棂设棐几，
日静尝好读。南窗最明快，
天籁响琴筑。延师启堂坛，
规矩倣白鹿。义方已家庭，
仁意更闾族。朋来秀子弟，
户屦辐辏毂。击撞金石乐，
真趣寄沂浴。似闻入腴壤，
将使任教育。如斯迈种德，
丰报在名禄。愿言众友驹，
相与策骥服。体兹胜芳意，
誓必播芬馥。濯缨揽荃蕙，
结佩撷兰菊。艺文摘香艳，
义理浸醲郁。学苗勉哉植，
仁种贵乎熟。大学先致知，
中庸必谨独。胸襟富道德，
词藻自充足。当知宏施设，
得自大涵蓄。云龙起蟠泥，
雾豹出隐谷。芳名会轩腾，
霖雨天下福。
土牛
郭登（明代）

刻木团泥作祸胎，驱牵不动蠢形骸。
须臾齑粉渠休恨，教汝偷寒送暖来。
招郑服之
周弼（宋代）

归心同一路，况复在新年。
梦着登山屐，闲随渡水船。
宿蒿迷旧陇，春葑起闲田。
醉卧天池上，知君在我先。
香潭八首
许月卿（宋代）

政须洗耳听新篇，业已扁舟学计然。
洁已庶几堪谏主，力田未必愧逢年。
菑畲之业平心地，金石之交只在天。
舞殿歌台从冷暖，此心如月一婵娟。
送演上人
王灼（宋代）

整整袈裟团团笠，覆此短小精悍质。
谁知意气解摩云，羞对诸悍恋乡邑。
江南萧寺不知数，据堂说法尽龙虎。
只应饱取一味禅，断却从来巧章句。
昼短天寒无定程，孤舟尚倚装齐轻。
玉泉度岁亦良策，好在沙头春水生。
五湖上寄廖冢宰一首
黄省曾（明代）

忆昔秋风吹绿草，高谈落日长安道。司马浑忘席屡前，山人不惜心倾倒。

说诗谓似匡鼎来，论文颇爱桓谭好。高牙霜戟罗紫缠，神谟庙算清南天，长江碧海无烽烟。

飞扬叱咤公侯前，纷纭车马如流川。忽念黄香卧穷巷，停驺驻盖相盘旋。

频挥玉麈情不足，每读金声才愈怜。我歌白日閒草玄，公亦还山请暮年。

龙颜眷擢司衡铨，徵书侯骑何联翩。白云那可系行色，黄鹤安能招锦鞯。

三台之上宝镜悬，千官不得逃媸妍。遥闻桃李绝蹊径，操比冰壶风凛然。

山涛密启九流悦，左雄一疏群芳传。攀思叹息云霄隔，空抱高山流水弦。

君不见南阳昔有卧龙客，莫道丘林无大贤。
八月十五日夜对月
梁兰（明代）

对酒待明月，不知时序催。影移墙外竹，光照手中杯。

露冷关山迥，更深云汉回。明年何处在，此地一徘徊。
挽方粹景楫二首
刘克庄（宋代）

上世曾通好，君尊昔托孤。
初闻携一束，俄见赋三都。
皆谓终童隽，安知董相迂。
秃翁老无力，爱助尚区区。
送别
杨士奇（明代）

相送复相别，花飞过却春。朝廷屡考最，黎庶总归仁。

但倚丹心在，从教白发新。崇文门外柳，折赠不辞频。
湖乡佳处为朱昌年赋
贺承（明代）

湖乡佳处足幽栖，路入蒹葭望欲迷。
一水远连天上下，几家如在瀼东西。
红尘市迥人稀到，绿树春深鸟自啼。
何日编茅居此地，杏花春雨看扶犁。
开先寺漱玉亭
李纲（宋代）

未游漱玉亭，先诵东坡诗。手持芙蕖跳下清泠中，疑非谪仙不芙为此词。

后翁三十年，我亦游于斯。飞桥已堙没，故迹多推移。

空馀高岩与深谷，落日惨淡松风吹。白龙依旧出青峡，散沫下作清涟漪。

古来陵谷会迁变，况乃景物资人为。云间滟滟吐寒月，清光不减翁当时。

相望一世发孤笑，坐使万古生长悲。
高邮州署秋日偶题·其二
魏源（清代）

传舍官如住寺僧，半年暂住此荒城。
湖边无处看山色，但爱千家带雨耕。
挽宁靖王
张方高（清代）

欲挽狂澜愧弗胜，孤忠百折有谁朋。酬恩一缕江天晓，脱迹两间箕尾乘。

不污汗青辜皦日，弥坚贞白谢高陵。春秋大义昭今古，芳草萋萋气厉棱。
留题澹岩
张滉（宋代）

偷闲切欲访岩扃，恍若桃源洞里春。
平世自无忧国事，徘徊愁见避秦人。
赠工部尚书冯公挽歌三首 其一
张说（唐代）

忠鲠难为事，平生尽畏途。如弦心自直，秀木势恒孤。

诏葬南陵道，神游北斗枢。贵门传万石，馀庆在双珠。
杂诗 其一
姚范（清代）

爰居辞牢膳，雕俎匪彘谋。万物各有适，嗜好焉取俦。

山鸡矜毛各，镜舞不知休。谁谓海鸟来，钟鼓赍烦忧。

尝读班生论，栖隐希严周。赐书既满家，渔钓复优游。

以此辞缰锁，圣罔俱悠悠。惜矣桓君山，乃从糟粕求。

白头不解事，叩陛血盈头。申脰俯就鞅，蹴足侪羁俘。

生逢建武世，老傍公琴丘。咄哉骄君饵，志士良所羞。
暮春（六首）
史迁（明代）

绿阴窗下春草碧，无数柳花吹近床。
一双蝴蝶总无赖，飞到小阑还过墙。
清渭八景·指崖一览
何子举（宋代）

指崖屹立镇山川，万丈巍巍势插天。
风日双清时有限，乾坤一览景无边。
东西岘丹青与献，南北群峰紫翠边。
我欲凌风登绝顶，一声铁笛叫飞仙。
巴陵界中作
孔武仲（宋代）

曲曲秋江滟滟波，直疑乘兴到银河。
逢人欲问支机石，此去星桥路几多。
一别湖湘二十秋，飘然羁旅复萍浮。
冰霜入鬓殊非壮，星斗罗胸却似愁。
浊酒放歌朝拊髀，青灯苦不夜悬头。
惟应此乐无穷已，滚滚沧波尽即休。
集子静水明楼听歌仍和散木韵
袁宏道（明代）

百亩春兰盖碧畦，玲龙且莫唱黄鸡。青丝屡罥鸳纹水，红袖频麾燕嘴泥。

岘石坡前山简客，天花场上净名妻。千枝万朵黄家去，听取娇莺恰恰啼。
自福宁旋省度白鹤岭 其一
李联琇（清代）

陡绝舆夫肩，高出飞鸟翼。鸟飞有时集，夫无半岩息。

半岩欲倾泻，可下不可立。一舆直压肩，扛举万钧力。

奚翅上山劳，舆如牵井汲。匪徒夫力竭，舆中亦危仄。

上苦缒城升，下防倒箧出。漠漠舆帘外，茫茫海难测。

謦欬生风雷，吹落杳无极。以手障舆帘，不敢一转侧。

兢兢坐如塑，自午洎日入。岭尽官吏迎，乃得下舆揖。
送庾羽骑抱诗
郑公超（隋代）

旧宅春山远，归路白云深。
迟暮难为别，摇落更伤心。
空城落日影，迥地浮云阴。
送君自有泪，不假听猿吟。
九歌·东君
屈原（先秦）

暾将出兮东方，照吾槛兮扶桑。
抚余马兮安驱，夜皎皎兮既明。
抚龙辀兮乘雷，载云旗兮委蛇。
长太息兮将上，心低徊兮顾怀。
羌声色兮娱人，观者憺兮忘归。
緪瑟兮交鼓，箫钟兮瑶簴。
鸣篪兮吹竽，思灵保兮贤姱。
翾飞兮翠曾，展诗兮会舞。
应律兮合节，灵之来兮蔽日。
青云衣兮白霓裳，举长矢兮射天狼。
操余弧兮反沦降，援北斗兮酌桂浆。
撰余辔兮高驼翔，杳冥冥兮以东行。
去郡后作
杨蟠（宋代）

为官一十政，宦游五十秋。
平生忆何处，最忆是温州。
思远城南曲，西岑古渡头。
缘觞春送酒，红烛夜行舟。
不敢言遗爱，惟应念旧游。
凭君将此句，寄写谢公楼。
偈颂二十五首
释道璨（宋代）

篷底欹眠醉复醒，君山只在两眉青。
浑家不管兴亡事，一味和云看洞庭。
寄别子云
韩元吉（宋代）

江干风雪敝貂裘，兄弟相看已白头。
两月追随无十日，一春离别甚三秋。
清时官职难频窃，异县田园合早求。
并戏母前端有日，省郎虽美不如州。
莺
文同（宋代）

浓染羽毛深画眉，晓来风日正晴时。
只应自道新声好，啼遍后园花万枝。
登历阳城望凌歊台
郭祥正（宋代）

平昔登凌歊，西望历阳岸。江空芦苇阔，日落烟雾散。

倏然别乡国，三载客淮甸。赏心无复有，离渚但纷乱。

迩来治冤狱，文字堆几案。置之步城堞，山川却对面。

崔嵬浮图出，巨笔插天半。秀色凌丹青，长毫蘸河汉。

翻思宋武帝，此地尝壮观。美人厌烦暑，挥衣待霜霰。

流芳千岁间，陵谷未云变。碑阴杜牧题，缺玉稍可辨。

归魂招不得，旧土常情恋。时作梁甫吟，清风忽吹断。
三月十三日步至杏亭
黄彦平（宋代）

禅房幽讨有谁期，竹径穿花蝶不知。
山拥暮寒斜照里，树含芳思欲开时。
和风第放千林喜，胜日闲成一段奇。
何必红尘污人后，始从箫鼓看繁枝。
送戴书记
李曾伯（宋代）

远驭夷涂迈牧之，三霜道路饱驱驰。和风俯趁春迎仗，落月回驱夜入帷。

自愧荐衡无好表，不妨道适有新诗。岁艰时棘边臣老，向阙须陈黼扆知。
蓝桥驿见元九诗
白居易（唐代）

蓝桥春雪君归日，秦岭秋风我去时。
每到驿亭先下马，循墙绕柱觅君诗。
遣兴
李吕（宋代）

一身欲著自无处，万事不疑心始閒。仆仆红尘皆苦相，何时挟策过东山。
家园即事十三首 其十一
郑清之（宋代）

客有可人君子竹，书无同至大王风。此风此竹堪谁共，着得茶经桑苧翁。
偶作
辛弃疾（宋代）

儿曹谈笑觅封侯，自喜婆娑老此丘。
棋鬭机关嫌狡狯，鹤贪吞此损风流。
强留客饮浑忘倦，已办官租百不忧。
我识箪瓢真乐处，诗书执礼易春秋。
送彦猷
刘敞（宋代）

苍苍南山桂，岁暮独华滋。非无栋梁用，道远莫致之。

黄雀巢其巅，蝼蚁穴其卑。全生亦以遂，匠石空复悲。

两唐迈青节，千岁接光辉。圭璋固特达，鸿鹄佳羽仪。

庶几朝廷老，出入王者师。何事江湖间，浮沈众人为。

我实牛马走，不能强絷维。欲往路苦艰，怆兹四愁诗。
留别
唐彦谦（唐代）

西入潼关路，何时更盍簪。年来人事改，老去鬓毛侵。

花染离筵泪，葵倾报国心。龙潭千尺水，不似别情深。
田生闻余浩然访于东郭花下酒集二首 其一
李梦阳（明代）

花林吾自酌，见觅尔情亲。转觉花饶笑，番惊蝶趁人。

百年秦地客，万里宋宫春。酒罢烟城暮，无言对怆神。
年家太夫人郑氏挽词
周必大（宋代）

早适王孙贵，中成令子名。
齐眉馀妇顺，截发助交情。
三釜应天相，重泉奈日倾。
升堂今已矣，泪洒越溪横。
怀鹿门县名离合二首
皮日休（唐代）

山瘦更培秋后桂，溪澄闲数晚来鱼。

台前过雁盈千百，泉石无情不寄书。

十里松萝阴乱石，门前幽事雨来新。

野霜浓处怜残菊，潭上花开不见人。
再用前韵简丁端叔 其二
陈傅良（宋代）

闭关饶著一丸泥，我亦前扳更后跻。四海弟兄君看取，苛风不断雁行齐。
风入松 为谢省齐赋林壑清趣
周密（宋代）

枇杷花老洞云深。流水泠泠。蓝田谁种玲珑玉，土华寒、晕碧云田。

佳兴秋英春草，好音夜鹤朝禽。

闲听天籁静看云。心境俱清。好风不负幽人意，送良宵、一枕松声。

四友江湖泉石，二并钟鼎山林。
桐江行赠江致一少府
李纲（宋代）

放浪江湖乃吾乐，羁束轩冕非所荣。谪官去为剑浦吏，鼓柁遂作桐江行。

舣舟浙岸候潮至，百越微茫烟水外。波横天际海倒流，喷雪惊雷声震地。

须臾风软潮已平，片帆去逐飞鸿轻。棹讴四起日西落，暮天杳杳惟参横。

江山苍苍负残雪，江水茫茫浸寒月。谁云逐客苦悽凉，今我斯游最奇绝。

清晨弭棹桐君庐，溪光山色世所无。故人见我一笑粲，杀鸡为黍聊相娱。

嗟予仕宦等游戏，断梗飘蓬本无蒂。但令景物供吟哦，出处穷通何足计。

此行幽讨殊未阑，满目叠叠皆云山。鹭飞鱼跃石齿齿，今夜且宿严陵滩。
王霸坛
周朴（唐代）

王君上升处，信首古居前。皂树即须朽，白龟应亦全。

云间犹一日，尘里已千年。碧色坛如黛，时人谁可仙。
南雄驿前双柳
杨万里（宋代）

外计堂前柳绝奇，南中无此雨涡丝。
午风不动休嫌暑，要看枝枝自在垂。
太庙乐歌九首 其五 皇曾祖康王神室歌
牛弘等奉诏作（隋代）

皇条俊茂，帝系灵长。丰功叠轨，厚利重光。福由善积，代以德彰。

严恭尽礼，永锡无疆。
悼退岩讲主呈英宗师
释云岫（宋代）

庵居曾结三年好，一住霞城会未期。
见说即除天竺寺，讣闻肠断白头师。
再送施尊师归穹窿
纳兰性德（清代）

紫府追随结愿深，曰归行色乍骎骎。秋风落叶吹飞舄，夜月横江照鼓琴。

历劫升沈宁有意，孤云去住亦无心。贞元朝士谁相待，桃观重来试一寻。
从丘十四借韩文二首
黄庭坚（宋代）

中有先君手泽，丹铅点勘书诗。
莫惜借行千里，他日还君一鸱。
正月十四夜
施枢（宋代）

羁游偶值上元时，莲艳烧空照锦溪。堂上珠帘如水浸，庭前鳌架与山齐。

风传鼓吹春声闹，雨遏笙歌夜语低。自笑蓬窗勤苦士，何当太乙为燃藜。
有怀斯远及施仲益次章丘韵
韩淲（宋代）

其后凄然忍寄诗，寄之谁复读于斯。章丘木落风月冷，手泽应须留与儿。
送吴兴太守行十绝句 其六
刘一止（宋代）

元丰应制规模在，奕奕风流自一家。词剧清新过小庾，情多儿女笑张华。
赠刘方处士
吕岩（唐代）

六国愁看沉与浮，携琴长啸出神州。拟向烟霞煮白石，

偶来城市见丹丘。受得金华出世术，期于紫府驾云游。

年来摘得黄岩翠，琪树参差连地肺。露飘香陇玉苗滋，

月上碧峰丹鹤唳。洞天消息春正深，仙路往还俗难继。

忽因乘兴下白云，与君邂逅于尘世。尘世相逢开口希，

共论太古同流志。瑶琴宝瑟与君弹，琼浆玉液劝我醉。

醉中亦话兴亡事，云道总无珪组累。浮世短景倏成空，

石火电光看即逝。韶年淑质曾非固，花面玉颜还作土。

芳樽但继晓复昏，乐事不穷今与古。何如识个玄玄道，

道在杳冥须细考。壶中一粒化奇物，物外千年功力奥。

但能制得水中华，水火翻成金丹灶。丹就人间不久居，

自有碧霄元命诰。玄洲旸谷悉可居，地寿天龄永相保。

鸾车鹤驾逐云飞，迢迢瑶池应易到。耳闻争战还倾覆，

眼见妍华成枯槁。唐家旧国尽荒芜，汉室诸陵空白草。

蜉蝣世界实足悲，槿花性命莫迟迟。珠玑溢屋非为福，

罗绮满箱徒自危。志士戒贪昔所重，达人忘欲宁自期。

刘方刘方审听我，流光迅速如飞过。阴b2果决用心除，

尸鬼因循为汝祸。八琼秘诀君自识，莫待铅空车又破。

破车坏铅须震惊，直遇伯阳应不可。悠悠忧家复忧国，

耗尽三田元宅火。咫尺玄关若要开，凭君自解黄金锁。
石照山
曹鼎望（清代）

晓出玉鄣门，渡溪复越岭。茂树欲参天，盛夏翻清冷。

幽壑隐禅关，隔断尘千顷。侧见古亭边，石照传奇景。

翠峰危以特，壁光闇而炳。讵止鉴须眉，罗列山河影。

惟空故生明，惟静乃能永。昏昏行役者，胡不发深省。
卷中临江仙 系舟
徐灿（清代）

寂寞汀洲春欲暮，数声杜宇帆收。夕阳斜系小孤舟。

绿沉嘶马路，红点榜人头。

烟柳易残人易老，几多闲闷闲愁。澹云朦月伴鱼钩。

一春消息事，已付水中鸥。
题汪季路太傅所藏龙眠阳关图
楼钥（宋代）

画出阳关古别离，萧疎柳质不胜悲。
行人顾叹离人泣，柳下渔翁总不知。
安成道中作六首 其六
刘弇（宋代）

酸然软雨吹空濛，忽挂万丈横霄虹，阴晴回互倏翕中。

由来天意不可测，惜哉庶物终鞠穷。
大暑水阁听晋卿家昭华吹笛
黄庭坚（宋代）

蕲竹能吟水底龙，玉人应在月明中。
何时为洗秋空热，散作霜天落叶风。
诗一首
赵佶（宋代）

乍觉生风喜雨凉，农家得地发田穰。却缘暑退秋光满，点滴高梧似漏长。
次韵 其一
韩淲（宋代）

常笑空山草木繁，萧萧柏偃与松蟠。有来领略东风里，便觉鸥盟转不寒。
潼关早发
康海（明代）

早发潼关道，微风动林木。长峡百里去，我行正仆仆。

大风变顷百，万里惨以逐。树杪闻过沙，何须问平陆。

我口不可开，我身只匍匐。挽车两少年，行行亦长哭。

云是阌乡人，先世有官禄。县官急边粮，十户九逃伏。

里长利赂钱，我故苦独速。太平作男儿，庸调天亦福。

所恨身不长，筋力易羸蹙。母寡已十年，萧条但空椟。

有田不得耕，有事在忽倏。近岁严转输，使者日三复。

迢迢百里途，如历经纬轴。我喉亢如火，我行迅如䎘。

吏来督我行，跃马恨不骛。使者讨押钱，鞭挞褫我服。

我冤向孰陈，我泪向天瀑。语终心益伤，声吞色犹恧。

我感少年语，涕泪泫如漉。皇明百年来，万姓各安育。

草木亦有滋，少年尔曷蹙。匈奴二三载，骄气如鹯鹔。

主将小儿行，焉能办鍭镞。尔居见尔难，不见九边族。

一夫八人管，剥削尽膏肉。往者禁军出，人家无完畜。

膂力代出役，瘁敝内供谷。土炕亦见夺，何况妻与仆。

此本亡赖子，亡命入军牍。三帅皆诡随，安知有钤束。

少年尔莫苦，主上正恭穆。行当致雍熙，边庭永安肃。

尔身当不劳，尔家亦永复。少年感我言，再拜向天祝。

愿主万年寿，保我有饘粥。愿民如春草，长养无践殰。

挽车向西去，气色犹睦睦。
题黄时重蓬岛分春卷
吴琏（明代）

日日融和景象新，碧坛瑶圃气絪缊。问渠何得长如此，分却蓬莱岛上春。
萍生
朱元璋（明代）

性觉先春肤色金，垂青之后漫精英。飞来陆野还成柳，飘入渊池化作萍。
次杜德常典签玉泉寺秋日感怀韵五首 其五
柯九思（元代）

萦波翠荇牵秋恨，泣露红蕖落晓芳。惟有旧时西岭月，自移阁影过朱墙。
送方岩尹到省
林希逸（宋代）

可人家世文章箓，骑气如虹向上都。姓字儒流称作者，工夫圣上及原夫。

临轩黼扆新龙御，射策彤墀引凤雏。鹤发溪翁勤洗耳，首听翁季共传胪。
句
晏殊（宋代）

琼字金扉迥倚天，南齐七志罕遗逸，
西汉九流咸粲然。
高骈、薛涛
佚名（唐代）

口，有似没量斗。（高骈）

川，有似三条椽。（薛涛）
依韵和王不疑少卿见赠
邵雍（宋代）

不把忧愁累物华，光阴过眼疾如车。
以平为荣忝知分，待足求安恐未涯。
食罢有时寻蕙圃，睡馀无事访僧家。
天津风月胜他处，长是思君共煮茶。
尖山
徐舫（元代）

鬼削天镵万仞尖，鸿濛判后只巍然。丹青色澹笼晴日，水墨光浓罩翠烟。

岸比群峰咸拱翠，江南一柱独擎天。天然大笔谁能把，为扫鹅溪万幅笺。
赋深隐
卢琦（元代）

千章松下一茅庐，见说徵君旧隐居。苔径不逢时贵马，花栏长揖故人车。

风清竹屋闻幽鸟，雨绿荷盆出稚鱼。咫尺三山云水隔，不图学剑学兵书。
送周世祥致仕还乡
江源（明代）

绿杨红杏满城春，又向天涯别故人。

万里江山劳梦寐，十年京洛共风尘。

眼前好恶那能定，梦里输赢总未真。

携取旧书归旧隐，半溪山水绿罗新。
马伏波聚米为山谷二首 其一
王家枚（清代）

英雄慷慨出从戎，万里分明指掌中。一握早将形势定，六军从此路途通。

是翁兵甲胸罗富，大地山河眼界空。专阃何人娴将略，高平凭眺溯流风。
和孙少述中秋 其一
刘攽（宋代）

月出东山表，遥思泽国秋。绿云孤镜上，透水大珠浮。

重露梧桐落，微寒蟋蟀愁。我时携客饮，浮白最高楼。
次韵王文成谢人惠莼菜
刘才邵（宋代）

颇闻富鲑菜，径欲作不速。忍以辛甘故，而烦主人肃。

蒙分紫虬髯，芳滑盐豉足。中原困苦旱，乾死食藿蠋。

何从觅嘉蔬，得以供口腹。幸益殷孚羹，一解炎蒸毒。

物随人意重，为惠同鼎餗。荒哉膏粱子，丰馔誇填谷。
成都暮雨秋（一作秋雨）
戎昱（唐代）

九月龟城暮，愁人闭草堂。地卑多雨润，天暖少秋霜。

纵欲倾新酒，其如忆故乡。不知更漏意，惟向客边长。
句 其九
谢逸（宋代）

狂随柳絮有时见，舞入梨花何处寻。
昭君怨四首
曹勋（宋代）

盛饰容仪舍掖庭，岂知妍丑悮丹青。
不羞见辱单于室，羞见年名作竟宁。
送鲁有开中大知洺州次子瞻韵
苏辙（宋代）

仲连虽不仕，而非绮与园。
逡巡笑谈间，屡解战斗繁。
子敬识二孙，长揖鼓鼙喧。
意气感周郎，振策起江村。
二贤继英风，千载为高门。
曾孙事仁祖，风义夙所敦。
台阁余故事，父老称遗言。
白发识公子，十载友元昆。
婆娑久不试，俯仰色愈温。
五马忽嘶鸣，朱轮夹征轩。
旌旄隔河至，部曲几人存。
铜虎不可留，刍狗行当燔。
秋潦决河防，遗黎化惊魂。
忧心念千里，何暇把一樽。
西城叩门别，南风吹帽翻。
嗟我限出竭，未敢逾短垣。
新晴水尚壮，想见民惊奔。
安得万丈堤，止此百里浑。
姑尔救一境，谁当理其源。
百闻贵一见，尺书为我论。
风雨中忆含桃
薛章宪（明代）

含桃摘后已无多，更耐风狂雨横何。
纵有绀跗垂弱蒂，分无丹颗缀柔柯。
朱唇失绛羞樊素，赪颊啼红泣苎萝。
想见流莺正无赖，应同老子共悲歌。
卜居遣兴一首
苏籀（宋代）

老懒清吟口角钤，任真虚一性安恬。
士农轨范一身任，孔老穷探两者兼。
斋舍晦晨鸡弗已，翱翔晚节蔗弥甜。
平生缘业今何憾，伫返神魂倍蓰添。
若个生涯论屋谷，课催童子具醪盐。
俊游稍谢出囊颖，道念常嗤隔日痁。
拟古纰疏何柳骨，摄生精密必张髯。
鹤轩发兴从讥晏，雁塔乘时定合尖。
生酒歌
杨万里（宋代）

生酒清於雪，煮酒赤如血，煮酒不如生酒烈。
煮酒只带烟火气，生酒不离泉石味。
石根泉眼新汲将，面米酿出春风香。
坐上猪红间熊白，瓮头鸭绿变鹅黄。
先生一醉万事已，那知身在尘埃里。
伤何皆秀才
梅尧臣（宋代）

高高空山木，枯死不中材。
宁答厚地力，岁久为朽灰。
昂藏儒家子，五十殒蒿莱。
空负执卷勤，明月不颔顋。
一芥禄未及，九泉无复开。
人世有若此，愚智曷论哉。
别毛沧洲
姚镛（宋代）

风雨三更梦，江湖万里心。青灯正愁绝，可惜不能琴。
峡中逢雪
宋祁（宋代）

峡内逢霏霰，凌辰望已迷。寒花才集栈，斜片旋沈溪。

户入垂缯壤，田成种玉畦。速乾殊未惜，山道润无泥。